Up-612/02
Datum: 2002-12-13T00:00:00.000+01:00
ecli: ECLI:SI:USRS:2002:Up.612.02
vrsta: posamični akt
zadeva: ustavna pritožba
objavljeno: Neobjavljeno | 13.12.2002
dokument: US21931
akt: Ustavna pritožba A. A. zoper sklep Okrožnega sodišča v Ljubljani št. Su 220100/2002 z dne 18. 7. 2002
resitev: zavrženje
izrek: Ustavna pritožba A. A. zoper sklep Okrožnega sodišča v Ljubljani št. Su 220100/2002 z dne 18. 7. 2002 se zavrže.
stavek: Ker je sklep o zavrnitvi predloga za izločitev sodnika dovoljeno izpodbijati v pravnih sredstvih zoper sodbo, pritožnik pa teh pravnih sredstev še ni izčrpal, je Ustavno sodišče ustavno pritožbo zavrglo.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 2. al. 1. odst. 55. čl.
datum_vloge: 2002-10-15T22:00:00.000Z
datum_odlocitve: 2002-12-12T23:00:00.000Z

# Up-612/02-4

13. 12. 2002

# SKLEP

Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 28. novembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba A. A. zoper sklep Okrožnega sodišča v Ljubljani št. Su 220100/2002 z dne 18. 7. 2002 se zavrže.

## OBRAZLOŽITEV

### A.

Z izpodbijanim sklepom je bila zavrnjena pritožnikova zahteva za izločitev sodeče sodnice v kazenskem postopku, ki teče zoper njega. Sodnica naj bi bila izdala sklep o izločitvi listin na podlagi 83. člena Zakona o kazenskem postopku (Uradni list RS, št. 63/94 in nasl. - v nadaljevanju ZKP). Pritožnik zatrjuje kršitev pravice do nepristranskega sodišča (23. člen Ustave).

### B.

Po prvem odstavku 51. člena Zakona o Ustavnem sodišču (v nadaljevanju ZUstS) se ustavna pritožba lahko vloži, ko so izčrpana vsa pravna sredstva.

Sklep, s katerim se po vložitvi obtožbe zavrne zahteva za izločitev sodnika, se po četrtem odstavku 42. člena ZKP lahko izpodbija samo v pritožbi zoper sodbo. Iz pritožnikovih navedb izhaja, da je kazenski postopek v fazi glavne obravnave. Pravna sredstva zoper izpodbijani sklep torej še niso izčrpana.

Ker ena izmed procesnih predpostavk za obravnavanje ustavne pritožbe ni izpolnjena, je Ustavno sodišče ustavno pritožbo zavrglo.

### C.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in na podlagi prve alineje 52. člena Poslovnika Ustavnega sodišča (Uradni list RS, št. 49/98 in 30/02) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata dr. Zvonko Fišer